Primele plecări de la FCU Craiova după retrogradarea în Liga 2
FCU Craiova a pierdut cu FC Hermannstadt, scor 1-3, și a retrogradat direct în eșalonul secund.
Formația dirijată de Eugen Trică a primit vizita sibienilor pe ”Ion Oblemenco”, în ultima etapă a play-out-ului, într-un meci cu o încărcătură emoțională enormă. După ce Gabi Iancu a făcut 3-1, galeria lui FCU Craiova a rupt scaunele din peluză și le-a aruncat în teren. Fanii au scandat și l-au jignit pe Adrian Mititelu, patronul oltenilor, iar ”centralul” Marian Barbu a întrerupt atunci partida și i-a trimis pe jucători la vestiare. Reveniți, craiovenii n-au mai avut putere să lupte, iar tabela a rămas 3-1 în favoarea lui FC Hermannstadt.
Primele plecări de la FCU Craiova după retrogradarea în Liga 2
Adrian Mititelu Jr. a intervenit în direct la televiziunea PrimaSport după umilința din Bănie. După ce a ținut un discurs-manifest referitor la situația de la club, în care a precizat că nu vrea să mai audă de fotbal și că familia sa a pierdut aproximativ 20 de milioane de euro de la revenirea în Liga 1, acționarul minoritar de la FCU a dezvăluit că Juan Bauza și William Baeten vor părăsi gruparea în acest final de stagiune.
”Juan Bauza va pleca vara asta, la fel ca William Baeten”, a spus Adrian Mititelu Jr.
Argentinianul Juan Bauza se află la FCU Craiova din iulie 2022. Cotat la un milion de euro de site-urile de specialitate, fotbalistul a bifat 86 de apariții în echipamentul oltenilor. De cealaltă parte, William Baeten e legitimat la FCU Craiova din august 2020, iar Transfermarkt îl estimează la nu mai mult de 650.000 de euro.
Cum arată clasamentul play-out-ului Superligii României
- 7. UTA Arad - 37 de puncte
- 8. Oțelul Galați - 36 de puncte
- 9. FC Hermannstadt - 34 de puncte
- 10. ”U” Cluj - 33 de puncte
- 11. Petrolul Ploiești - 29 de puncte
- 12. Poli Iași - 27 de puncte
- 13. Dinamo - 25 de puncte
- 14. FC Botoșani - 25 de puncte
- 15. FC Voluntari - 24 de puncte
- 16. FCU Craiova - 22 de puncte
Urmăriți SPORT.RO și pe Google News